Viking Line on solminut aiesopimuksen uuden aluksen tilauksesta.

Aiesopimus on kirjoitettu kiinalaisen Xiamen Shipbuilding Industry -telakan kanssa.

Yhtiön tiedotteen mukaan investoinnin arvo on noin 190 miljoonaa euroa. Alus toimitettaisiin keväällä 2020. Aiesopimus sisältää myös option toisesta aluksesta. Investoinnin arvo on noin 190 miljoonaa.

Tavoitteena on allekirjoittaa lopullinen sopimus ensi kevään aikana.

Aluksen rakentamiseen osallistuu Viking Linen mukaan myös suomalaisia ja eurooppalaisia toimittajia, joista on mainittu suunnittelu- ja konsulttiyhtiö Deltamarin, konepajakonserni Wärtsilä ja meriteknologiayritys ABB Marine. Sisustuksen suunnittelevat ”skandinaaviset arkkitehdit.”

–Tarkoituksena on, että alus käyttää polttoaineena nesteytettyä maakaasua LNG:tä, josta meillä on erinomaisia kokemuksia Viking Gracelta, maailman ensimmäiseltä LNG-käyttöiseltä matkustajalaivalta, toimitusjohtaja Jan Hanses sanoi tiedotteessa.

Uudesta aluksesta on tulossa 218 metriä pitkä. Siihen mahtuu 2 800 matkustajaa.

Uuden aluksen on suunniteltu tulevan Turku-Ahvenanmaa-Tukholma-reitille.